|  |  |
| --- | --- |
| Kirke,-utdannings- og forskningskomiteen |  |
| Stortinget  |  |
|  |  |
|   |  |
|  | Vår fil: B16-002 |
|  | Vårt Arkiv: 403 |
|  | Saksbehandler: Grete Crowo |

 Oslo 8. april 2016

# Merknad til Meld. St. 16 (2015-2016) Fra utenforskap til ny sjanse

Stortingets kirke-, utdannings- og forskningskomite har til behandling Meld. St. 16 (2015-2016) Fra utenforskap til ny sjanse. FFO deltok ikke i høringen 4. april, men vi tillater oss å komme med en merknad til komiteen angående meldingen.

**FFOs tilrådning**

* **FFO ber komiteen støtte forslaget om å senke aldersgrensen for utdanning som arbeidsmarkedstiltak fra 26 år til 22 år for personer med nedsatt arbeidsevne.**
* **FFO ber komiteen gå imot å fjerne unntaksbestemmelsen for at varigheten i enkelte tilfeller kan forlenges utover 3 år.**

# Mer bruk av utdanning som arbeidsrettet tiltak

FFO er svært fornøyd med at regjeringen foreslår å senke aldersgrensen for utdanning som arbeidsrettet tiltak til 22 år. Dette er noe vi har etterlyst i mange år, og vi er glade for at vi er blitt hørt i denne saken. Bistand til å gjennomføre utdanning er et av de mest effektive tiltakene for å få flere funksjonshemmede med nedsatt arbeidsevne i jobb.

En senkning av aldersgrensen vil også rette opp de negative effektene som er dokumentert etter regelendringen i 2004. Det er dokumentert av Grue og Finnevold[[1]](#footnote-1) at etter 2004 har færre funksjonshemmede fått utdanning gjennom NAV, og at regelverket praktiseres svært ulikt utfra skjønnsbaserte vurderinger.

# Unntaksbestemmelsen for varigheten må ikke fjernes

FFO er derimot svært bekymret for forslaget fra regjeringen om å fjerne unntaksbestemmelsen for at «*varighet av opplæringen kan forlenges dersom tiltaksdeltakeren på grunn av sterke eller helsemessige grunner ikke kan gjennomføre utdanningen i løpet av tre år og er i en utdanningssituasjon som avviker vesentlig fra den som gjelder for andre*» jf. § 7-4, fjerde ledd, andre punktum i forskrift om arbeidsmarkedstiltak.

Vi viser også til Rundskriv § 7.4.2. om utfyllende regler knyttet til forskrift § 7-4 om varighet[[2]](#footnote-2).

FFO vil advare sterkt mot at disse unntaksbestemmelsene fjernes. Vi kan heller ikke se at dette er grundig utredet. Å ta bort denne regelen kan få store konsekvenser for personer med sterke sosiale og helsemessige problemer, samt personer som har en avvikende utdanningssituasjon. Dette kan medføre at noen av dem man faktisk har til hensikt å hjelpe kastes ut av ordningen. Det er viktig å ha denne unntaksbestemmelsen som en «sikkerhetsventil» for de mest sårbare tiltaksdeltakere som må ha hjelp fra NAV til å ta utdanning.

Unntaksbestemmelsen kan gi personer som av helsemessige årsak ikke kan gjennomføre utdanningen på heltid, mulighet til å fullføre en utdanning på deltid. Deltidsstudier kan for mange være den eneste muligheten til å ta utdanning. På grunn av helseutfordringer må man for eksempel må ta en bachelorgrad over 6 år. Det er dokumentert at personer med nedsatt funksjonsevne har 4,5 ganger høyere sjanse for å være i arbeid dersom de har høyere utdanning[[3]](#footnote-3). Å miste muligheten til deltidsstudier kan for mange i realiteten medføre at de mister muligheten til å ta utdanning.

Unntaksbestemmelsen kan også gi åpning for at man i enkelte tilfeller kan gjennomføre en utdanning som er normert lengre enn fire år. For enkelte vil det å finansiere dette selv ved hjelp av lån være ekstra vanskelig om utsiktene til å komme i heltidsarbeid er dårlige. Å betjene mye lån når en kun har en deltidsstilling, er utfordrende. Samtidig vil økonomisk støtte til å ta høyere utdanning være inngangsbilletten for at mange funksjonshemmede i det hele tatt får arbeid.

Med vennlig hilsen

**FUNKSJONSHEMMEDES FELLESORGANISASJON**



Ingunn Ulfsten

Fagpolitisk leder

1. NOVA rapport 8/14, «Hjelp eller barrierer? En undersøkelse av betingelser for høyere utdanning for høyere utdanning for ungdom med nedsatt funksjonsevne.» Lars Grue og Jon Erik Finnevold. [↑](#footnote-ref-1)
2. Hovednr. 76 § 12 - Utfyllende regler til Arbeids- og velferdsetatens anvendelse av forskrift om arbeidsmarkedstiltak. <https://www.nav.no/rettskildene/Rundskriv/hovednr.76-12-utfyllende-regler-til-arbeids-og-velferdsetatens-anvendelse-av-forskrift-om-arbeidsmarkedstiltak> [↑](#footnote-ref-2)
3. Statistikk BUFdir, 2016. <http://www.bufdir.no/Statistikk_og_analyse/Nedsatt_funksjonsevne/Oppvekst_og_utdanning/#heading7580> [↑](#footnote-ref-3)